संवाद सहयोगी, जोगेंद्रनगर : जिला कांगड़ा के धर्मशाला स्टेडियम में रविवार को संपन्न हुई 400 मीटर राष्ट्रीय एथलेटिक्स स्पर्धा में जोगेंद्रनगर खेल मैदान के छह खिलाड़ियों ने मेडल जीतकर प्रदेश में नाम चमकाया है। प्रशिक्षक गोपाल ठाकुर के नेतृत्व में धर्मशाला पहुंची नौ धाविकाओं में से छह ने एक गोल्ड, तीन सिल्वर और दो ने कांस्य पदक हासिल किए हैं। इन्होंने देशभर के 200 खिलाड़ियों के साथ अपने हुनर का लोहा मनवाते हुए यह कामयाबी हासिल की है। इससे जोगेंद्रनगर शहर में भी खुशी का माहौल है। प्रशिक्षक गोपाल ठाकुर के अनुसार अंडर-20 वर्ग वूमेन प्रतियोगिता में खेल मैदान की एथलीट अंजना ने गोल्ड मेडल, पूजा ने सिल्वर और अनिता ने रजत पदक जीता। वहीं अंडर-18 की दौड़ में धाविका तमन्ना ने सिल्वर और गंगा ने ब्रांज मेडल जीता है। धर्मशाला स्टेडियम में रविवार को हुई पहली 400 मीटर राष्ट्रीय एथलेटिक्स मीट में कई प्रतिभावान एथलीट पहुंचे थे।